جمیل بن معمر جمحی

جُمیل بن مَعْمَر جمْحی (رضی اللہ عنہ) ایک صحابی رسول ﷺ بھی تھے جنھوں نے اسلام قبول کیا اور آنحضور ﷺ کی صحبت پائی۔
ان کا تذکرہ کتبِ اسماء صحابہ میں آتا ہے اور انھیں بعض مؤرخین "جمْحی" کے لقب سے ذکر کرتے ہیں تاکہ وہ مشہور عاشق شاعر جمیل بن معمر عُذری سے ممتاز رہیں۔
 نام و نسب 
جمیل نام، باپ کا نام معمر تھا، نسب نامہ یہ ہے،جمیل بن معمر بن حبیب بن وہب بن حذیفہ بن جمح قرشی حجمی۔

 حضرت عمرؓ کے اسلام کا اعلان 
جمیلؓ پیٹ کے ہلکے تھے، کوئی بات چھپا نہ سکتے تھے،ادھر سنا اورادھر مشہور کر دیا، حضرت عمرؓ جب اسلام لائے تو ببانگِ دہل اس کا اعلان کرنا چاہا؛چنانچہ لوگوں سے پوچھا کہ مکہ میں سب سے زیادہ اشتہاری کون ہے، معلوم ہوا جمیل ،آپ سیدھے ان کے پاس پہنچے اورکہا جمیل ! تم کو معلوم ہے ،میں مسلمان ہو گیا، جمیل یہ سنتے ہی بغیر مزید استفسار کے مسجد کعبہ کے دروازہ پر پہنچے اوربآوازِ بلند اعلان کیا کہ معشرِ قریش عمر بے دین ہو گیا ،حضرت عمرؓ نے فرمایا تم جھوٹ کہتے ہو، میں بے دین نہیں ہوا ؛بلکہ اسلام قبول کیا۔
(اسد الغابہ:4/57)
 اسلام وغزوات 
لیکن یہی مسلمانوں کو بے دین کہنے والے فتح مکہ میں خود "مسلمان"ہو گئے (استیعاب:1/92)قبولِ اسلام کے بعد سب سے اول غزوۂ حنین میں ان کی تلوار بے نیام ہوئی اوارزہیر بن الجبر کا کام تمام کیا، (اسد الغابہ:1/296)بعض روایتوں سے معلوم ہوتا ہے کہ فتح مکہ سے پہلے ہی مشرف باسلام ہو چکے تھے جن رواۃ کے نزدیک فتح مکہ سے پہلے اسلام لائے وہ زہیر کے قتل کو فتح مکہ میں بتاتے ہیں۔
(اصابہ:1/255)
 مصر کی فوج کشی میں شرکت 
حضرت عمرؓ کے عہدِ خلافت میں مصر کی فوج کشی میں مجاہدانہ شریک ہوئے۔
 وفات 
خلافتِ فاروقی میں عمر کی سو منزلوں سے زیادہ طے کرنے کے بعد انتقال کیا،حضرت عمرؓ کو ان کی موت کا سخت صدمہ ہوا۔

 حوالہ جات 

زمرہ:صحابہ
زمرہ:خلافت راشدہ کی شخصیات
زمرہ:اصحاب حنین